»Det er en drastisk og ultimativ beslutning at blive steriliseret og fravælge børn, og det er et valg, man ganske enkelt ikke er gammel nok til at tage som 18-årig. Derfor bør samfundet træde på bremsen og hæve aldersgrænsen til 25 år, så vi beskytter helt unge mennesker mod at begå en stor fejltagelse, som vi erfaringsmæssigt ved, at mange vil fortryde senere i livet«.

Sådan siger Lars Franch Andersen, der er overlæge på Gynækologisk Obstetrisk Afdeling på Hillerød Hospital. I 2013 vedtog et flertal i Folketinget at sænke aldersgrænsen for, hvornår man må blive steriliseret, fra 25 år til 18 år. Nu viser nye tal, at et lavt, men kraftigt stigende antal unge kvinder lader sig sterilisere, og det bekymrer Lars Franch Andersen. Tal fra et amerikansk studie viser nemlig, at 40 procent af de 18-25-årige kvinder, der bliver steriliseret, fortryder det senere i livet.

Hvorfor mener du, at lovgivningen bør ændres, sådan at man igen skal være 25 år, før man må lade sig sterilisere?